# Οι ομοιότητες της ενέργειας με τα χρήματα

#### Ενέργεια και χρήματα

Όπως μάλλον έχεις ήδη καταλάβει, η ενέργεια είναι μια πολύ αφηρημένη έννοια και συνεπώς δύσκολη στην κατανόηση. Όσο, όμως, και αν σου φανεί παράξενο, η ενέργεια έχει αρκετά κοινά χαρακτηριστικά με τα χρήματα! Ίσως, λοιπόν, να κατανοήσεις καλύτερα τι είναι η ενέργεια, αν αναδείξουμε αυτά τα χαρακτηριστικά.
Ας ξεκινήσουμε με ένα παράδειγμα. Όσο περισσότερα χρήματα έχει κάποιος, τόσο πιο «μεγάλα αποτελέσματα» μπορεί να προκαλέσει: να αγοράσει περισσότερα τρόφιμα, βιβλία ή άλλα αγαθά. Παρομοίως, όσο μεγαλύτερη είναι η ενέργεια ενός σώματος, τόσο πιο μεγάλα αποτελέσματα μπορεί να προκαλέσει. Μια γλάστρα στο μπαλκόνι του 5ου ορόφου έχει μεγαλύτερη δυναμική ενέργεια από μία όμοια γλάστρα στον 1ο όροφο. Άρα, θα προκαλέσει μεγαλύτερη ζημιά, αν πέσει σε ένα αυτοκίνητο που βρίσκεται ακριβώς από κάτω.
Ένα δεύτερο κοινό χαρακτηριστικό είναι ότι, όπως τα χρήματα υπάρχουν σε πολλές μορφές, π.χ. σε ευρώ ή σε δολάρια, το ίδιο ακριβώς συμβαίνει και με την ενέργεια: εμφανίζεται σε πολλές μορφές, για παράδειγμα ως κινητική, δυναμική ή θερμική ενέργεια.
Γνωρίζεις, φυσικά, ότι τα χρήματα μπορούν να αποθηκευτούν για να χρησιμοποιηθούν όταν χρειαστεί, π.χ. μέσα σε ένα πορτοφόλι, σε ένα κουμπαρά ή στην τράπεζα. Ακριβώς, δηλαδή, ό,τι μπορεί να κάνει και η ενέργεια, η οποία μπορεί να αποθηκευτεί σε ένα σώμα με τη μορφή χημικής ή δυναμικής ενέργειας ή με οποιαδήποτε άλλη μορφή.
Επίσης, τα χρήματα μπορούν να μεταφέρονται από άνθρωπο σε άνθρωπο, όπως όταν αγοράζεις ψωμί και πληρώνεις στον υπάλληλο στο ταμείο. Έτσι ακριβώς και η ενέργεια μπορεί να μεταφέρεται από ένα σώμα σε άλλο. Για παράδειγμα, η θερμική ενέργεια μπορεί να μεταφέρεται από ένα ζεστό σώμα σε ένα κρύο. Αντίστοιχα, αν συγκρουστούν δύο όμοιες μπάλες, η πιο γρήγορη θα μεταφέρει μέρος της ενέργειάς της στην πιο αργή.
Όπως ξέρεις, όμως, τα χρήματα που έχουμε δεν μπορούν να δημιουργηθούν από το τίποτα. Για να αυξηθούν, θα πρέπει να μας δώσει χρήματα κάποιος άλλος άνθρωπος. Ό,τι κερδίζεις εσύ κάποιος άλλος το χάνει, αλλά το σύνολο των χρημάτων διατηρείται σταθερό. Έτσι και η ενέργεια δεν μπορεί να δημιουργηθεί από το τίποτα. Όταν ένα σώμα προσλαμβάνει ένα ποσό ενέργειας, κάποιο άλλο τη δίνει. Δηλαδή, τόσο η ποσότητα των συνολικών χρημάτων όσο και της συνολικής ενέργειας διατηρούνται.
Τέλος, αν μετατρέψουμε τα χρήματά μας σε πολλά, μικρής αξίας, κέρματα από νομίσματα πολλών διαφορετικών χωρών, τα χρήματα διατηρούν την αρχική τους αξία. Όμως, είναι πλέον σε μια μορφή που δεν μπορούμε να τα αξιοποιήσουμε εύκολα. Όπως θα δεις σε μεγαλύτερες τάξεις, το ίδιο ισχύει και για την ενέργεια: μπορεί να μετατραπεί σε μορφές που δεν είναι πια δυνατό να τις αξιοποιήσουμε, για να προκαλέσουμε χρήσιμα αποτελέσματα. Τότε, λοιπόν, λέμε ότι η ενέργεια υποβαθμίστηκε.
Φυσικά όλα αυτά δεν σημαίνουν ότι τα χρήματα και η ενέργεια είναι το ίδιο πράγμα. Τα χρήματα είναι μία ανθρώπινη εφεύρεση ηλικίας μερικών χιλιάδων χρόνων. Αφορούν μόνο τις συναλλαγές μεταξύ ανθρώπων, ενώ και η αξία τους μπορεί να μεταβληθεί όταν αλλάζουν οι οικονομικές συνθήκες. Από την άλλη, η ενέργεια είναι ένα φυσικό μέγεθος που σχετίζεται με κάθε σώμα στον κόσμο. Ρυθμίζει όλα τα φαινόμενα που συμβαίνουν στο σύμπαν και παραμένει σταθερή από τότε που αυτό δημιουργήθηκε, πριν από δεκατέσσερα περίπου δισεκατομμύρια χρόνια!